Vitundarvakning um aðlögun samgönguinnviða að loftslagsbreytingum Nýlega fór fram ráðstefna í Aþenu á vegum Efnahagsnefndar Sameinuðu þjóðanna , UNECE , um aðlögun samgöngukerfa að loftslagsbreytingum undir yfirskriftinni : „ Raising awareness on adaptation of transport infrastructure to climate change impacts . “ Á ráðstefnunni fjölluðu sérfræðingar víða að um loftslagsbreytingar og mikilvægi þess að samgöngukerfi og samgöngurnar sjálfar séu viðbúin . Meðal þess sem var á dagskrá voru áhrif hitasveifla á ýmsa innviði , aukin tíðni veðuröfga svo sem úrhelli , fannfergi , stormar og vindsveipir , eldingaveður og haglél , fellibyljir og sjávarflóð . Ísland býr við mikla sérstöðu þar sem að minnkandi jökulfarg veldur hröðu landrisi á Suðausturlandi , meðan að hægfara landsig er ríkjandi á suðvesturhorninu . Áhrif hækkandi sjávarstöðu eru breytileg eftir landslagi og landshlutum . Þá var gerð grein fyrir fyrstu verkefnum sem áformuð eru á aðlögunaráætlun í samgöngum . Fyrra verkefnið er net sjávarborðsmæla til að fylgjast með sjávarstöðubreytingum og geta brugðist við með aðgerðum í tíma . Seinna verkefnið felst í því að reikna út líkur á sjávarflóðum , það er samlíkur á veðurátt , ölduhæð og áhlaðanda miðað við nokkrar sviðsmyndir um sjávarstöðuhækkun fram að aldamótum .